कोरोना से मौतों का आंकड़ा 4 लाख के पार, 24 घंटे में 853 लोगों की गई जान
पिछले 24 घंटों के दौरान देश में कोरोना वायरस की वजह से 853 लोगों की जान गई है और अबतक यह वायरस देश में कुल 400312 लोगों की मौत का कारण बन चुका है।
नई दिल्ली। देश में कोरोना वायरस के मामले पहले के मुकाबले कम हुए हैं और साथ में कोरोना से ठीक होने वाले लोगों की संख्या भी बढ़ी है लेकिन कोरोना की दूसरी लहर के दौरान देश में मृत्यु दर तेजी से बढ़ी है। देशभर में कोरोना वायरस से हुई मौतों का आंकड़ा अब 4 लाख को पार कर गया है, पहली लहर के दौरान आंकड़ा 1.5 लाख के के करीब था लेकिन दूसरी लहर में 2.5 लाख से ज्यादा लोगों की जान गई है और अब देश में कोरोना की मृत्यु दर भी बढ़कर 1.31 प्रतिशत तक पहुंच गई है। पिछले 24 घंटों के दौरान देश में कोरोना वायरस की वजह से 853 लोगों की जान गई है और अबतक यह वायरस देश में कुल 400312 लोगों की मौत का कारण बन चुका है। हालांकि दुनिया में कोरोना की वजह से सबसे ज्यादा प्रभावित देशों को देखें तो भारत में मौतें अन्य देशों के मुकाबले कम हुई हैं। भारत में प्रति 10 लाख जनसंख्या पर 287 लोगों की जान कोरोना की वजह से गई है जबकि अमेरिका में यह आंकड़ा 1864, ब्राजील में 2430, फ्रांस में 1698, रूस में 931, तुर्की में 584, ब्रिटेन में 1878, अर्जेनटीना में 2078 और इटली में 2113 रहा है। पिछले 24 घंटों के दौरान देश में कोरोना वायरस के 46603 नए मामले सामने आए हैं और कोरोना मरीजों की पहचान के लिए 18.80 लाख टेस्ट किए गए हैं। देश में अबतक कोरोना वायरस के 3.04 करोड़ मामले सामने आए हैं जिनमें 2.95 करोड़ लोग ठीक भी हो चुके हैं और अब देश में 5.09 लाख एक्टिव कोरोना मामले ही बचे हैं। कोरोना के खिलाफ लड़ाई में वैक्सीन के टीकाकरण को बढ़ाया गया है, गुरुवार पहली जुलाई को देशभर में 42.64 लाख से ज्यादा लोगों को वैक्सीन दी गई है और अबतक देश में 34 करोड़ से ज्यादा लोगों को वैक्सीन मिल चुकी है, हालांकि 34 करोड़ में 6.06 करोड़ लोगों को ही वैक्सीन की दोनों डोज मिली हैं जबकि 32.80 करोड़ को अभी पहली डोज ही लग पायी है।